Klinische depressie

Klinische depressie is 'n geiseleke steurnis die ziech kinmerk door minstens twie aoneingeslote weke vaan tristegheid, lieg zelfbeeld en hendeg verminderde zin in dinger die me iejer sjiek voont. Me is sinds de jaore zeventeg en tachteg vaan klinische depressie goon spreke umtot 't begrip 'depressief' in deen tied ummer wijer touwpassing voont en dus oetgehaold raakde. Wee e depressief geveul heet, wie serjeus ouch, heet dus nog gein klinische depressie. Daobij deent 't begrip ouch um versjèl te make mèt de bipolair steurnis, ouch wel manisch-depressieve steurnis geneump, boebij de depressie weurt aofgewisseld mèt periode vaan euverdreve leveswèl, en boe-in de depressieve faas zeker gein twie weke hoof te dore.

'n Klinische depressie weurt door 'ne psycholoog of psychiater vasgestèld, in 't gemein op basis vaan wat de patiënt of lui oet zien direkte umgeving rapportere. Fysiologische criteria zien oongewoen en ouch (mèt de stand vaan de techniek anno 2025) neet genóg um dat te kinne bepaole. Gemeinelek begint zoe'n depressie in iemes zien twintigerjaore. Vrouwlui weure zoeget drei kier zoe dèks gediagnosticeerd wie manslui. De oerzake loupe oeterein vaan genetische factore ('n femiliehistorie mèt klinische depressie), umgevingsfactore (oonder mie loedvergifteging of laankdoreg zwoer drugsgebruuk) tot versjèllende soorte psychische factore (trauma oet de kindertied, stress, groete veranderinge in 't persoenelek leve). De prognose löp oeterein: sommege hawwe hun leve laank las, aandere koume binne 'ne maond droet.

Therapie löp oeterein. Bij psychologische factore kin gesprekstherapie helpe. Väöl lui slikke pèlle (zoegeneumde antidepressiva), boevaan de wèrking t'r discussie steit. Zwoerder middele wie elektrosjókke of geisverruimende middele (ketamine, esketamine, psilocybine) kinne zeker helpe meh doen dèks ouch mie koed es good.

Gemete in jaore op de ganse bevolking is klinische depressie de twiede groetste wereldwij volkskrenkde, nao rögkpien. Depressie kin veure tot e verlees vaan wèrkproductiviteit, persoeneleke verwaarloezing (zoewie verlaarloezing vaan aofhenkeleke lui wie de kinder die me te verzörge heet) en in zwoerder gevalle tot zelfverminking of zelfmaord.

Categorie:Psychiatrie